МЕТЕОРОЛОГИЧНА ПРОГНОЗА
за 04.11.2026 г.
НИМХ-МОСВ:
През нощта над страната ще е облачно с валежи, в източните райони временно интензивни и значителни по количество. След полунощ валежите от югозапад ще отслабват и спират. Вятърът ще е от север-североизток, слаб; в източните райони – умерен до силен. Минималните температури ще бъдат между 5° и 10°, по Черноморието - до 12°-14°, в София - около 5°. Утре над страната ще остане облачно. В отделни планински и в източните райони ще продължи да вали почти през целия ден, като там валежите преди пладне ще са временно интензивни и значителни по количество. До края на деня почти навсякъде ще спрат. Вятърът ще бъде слаб, в източните райони – умерен до силен от север-североизток, а в края на деня в Източна България ще отслабва. Максималните температури в повечето места ще бъдат между 8° и 13°, в района на София - около 8°.

В планините ще бъде предимно облачно. Главно в масивите от Източна България и на места в Рила и Пирин ще продължи да вали почти през целия ден, по високите части валежите ще са от сняг. Ще духа умерен и силен север-североизточен вятър. Максималната температура на височина 1200 метра ще бъде около 6°, на 2000 метра - около 0°.

По Черноморието ще бъде облачно. Валежите от дъжд ще продължат, като главно по южното крайбрежие преди пладне ще са временно интензивни и значителни по количество. Ще духа умерен и силен вятър от север-североизток. Максималните температури ще бъдат 12°-14°. Температурата на морската вода е 16°-17°. Вълнението на морето ще бъде 3-5 бала.

За 04.11.2026 г. НИМХ-МОСВ издава предупреждение за значителни валежи от дъжд, както следва: 

- втора степен (оранжев код) за значителни валежи от дъжд с количества над 35-65 л/кв.м. в областите – Бургас, Ямбол и Сливен;

- първа степен (жълт код) за валежи от дъжд с количества 20-35 л/кв.м. в областите –Габрово, Велико Търново, Търговище, Разград, Русе, Силистра, Шумен, Добрич и Варна.
Карта на прогнозираните опасни явления в Р България за 04.11.2026 г.:

Карта на прогнозните количества за 24-часов валеж за 04.11.2026 г.:

Метеорологична прогноза от МЦ на ВВС за 04.11.2026 г.

Явления: на много места в северната и източната половина от страната ще има превалявания от дъжд, на отделни места, валежите ще са временно интензивни и в североизток-източните райони и по-значителни по количества. В планинските райони с надморска височина над 1800 м – валежите ще  преминават в сняг. Видимостта ще бъде намалена в сутрешните часове и при валеж.

Kоличество на валежа: в западните райони от страната – 5-10 л./кв.м, в централните и източните райони – 15-25 л./кв.м, на отделни места в източните райони до 30-50 л./кв.м, на изолирани места – до 70 л./кв.м.

Вятър: от северозапад-север-североизток, 2-5 м/с; след пладне – в източните райони до 5-8 м/с, а по Черноморието – 7-10 м/с, с пориви до 15-18 м/с.

Минимални температури: между 6 и 11 градуса.

Максимални температури: между 8 и 13 градуса.

ХИДРОЛОГИЧНА ПРОГНОЗА

На основа на метеорологичната прогноза, обработената хидрологична информация и моделираните водни количества от НИМХ:
Дунавски басейн: В резултат на валежи днес (03.11), през нощта срещу и в сутрешните часове на 04.11 речните нива в басейна ще се повишат значително. От следобедните часове на 04.11, както и през последващите два дни речните нива в по-голямата част от басейна ще се понижават, а в резултат на оттичане ще се повишават нивата на основните реки в долните им течения. В периода 03-04.11.2026 г. се очакват локални разливи в басейна, издадено е предупреждение за опасност от възникване на поройни наводнения в басейна на 03.11.2026 г.
Черноморски басейн: В резултат на валежи от следобедните часове днес (03.11) и утре ще има повишения на речните нива в целия басейн. Значителни ще бъдат те през нощта срещу и в сутрешните часове на 04.11 във водосборите на реките северно от р. Камчия (включително), както и в обедните и следобедните часове на 04.11 във водосборите на южночерноморските реки. На 05 и 06.11 нивата на по-голямата част от реките ще се понижават, а в резултат на оттичане ще има повишения в средните и долните течения на реките Провадийска и Камчия. В периода от следобедните часове днес (03.11) и утре (04.11) се очакват локални разливи, издадено е предупреждение за опасност от възникване на поройни наводнения в басейна на 03.11 и 04.11.2026 г.
Източнобеломорски басейн: Днес (03.11) в резултат на валежи и оттичане ще има повишения на речните нива в целия басейн: значителни ще бъдат те в обедните и следобедните часове в родопската част от водосбора на р. Марица, както и във водосборите на реките Арда и Бяла. През следващите три дни нивата на по-голямата част от реките плавно ще се понижават, а в резултат на оттичане ще има повишения в средните и долните части от водосборите на реките Тунджа и Марица. На 04.11 в резултат на валежи все още ще се повишават нивата в средната и долната част от водосбора на р. Тунджа (под гр. Сливен). Днес (03.11) се очакват локални разливи в басейна, издадено е предупреждение за опасност от възникване на поройни наводнения в басейна на 03.11.2026 г.
Западнобеломорски басейн: Днес (03.11) в резултат на валежи ще има повишения на речните нива в целия басейн, по-значителни в средните и долните части от водосбора на река Струма (под гр. Благоевград), както и във водосборите на реките Места и Доспат. През следващите три дни нивата на реките плавно ще се понижават, а в резултат на оттичане ще има повишения в долните течения на основните реки. Издадено е предупреждение за опасност от възникване на поройни наводнения на 03.11.2026 г.

